เลิกยกเว้นภาษี กองอสังหาฯ หมดเวลาอุ้ม
ครม.อนุมัติยกเลิกเว้นภาษีทางอ้อมกองทุนทุนอสังหาริมทรัพย์  4 ประเภท อสังหาฯ-สถาบันการเงินแข็งแรงแล้ว
10 ก.พ. 2559

ครม.อนุมัติยกเลิกเว้นภาษีทางอ้อมกองทุนทุนอสังหาริมทรัพย์  4 ประเภท อสังหาฯ-สถาบันการเงินแข็งแรงแล้ว
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 9  ก.พ. มีมติอนุมัติการปรับปรุงการจัดเก็บภาษีจากกองทุนรวมอสังหาริมทรัพย์ โดยยกเลิกการยกเว้นภาษีมูลค่าเพิ่ม ภาษีธุรกิจเฉพาะและอากรแสตมป์  ซึ่งการปรับปรุงดังกล่าวได้ออกกฎหมาย 3 ฉบับโดยกฎหมายทั้งหมดจะมีผลใช้บังคับเมื่อพ้นกำหนด 1 ปี นับแต่วันประกาศในราชกิจจานุเบกษา
สำหรับกองทุนรวมดังกล่าว ประกอบด้วย กองทุนรวมอสังหาริมทรัพย์ (กอง 1) กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน (กอง 2)  กองทุนรวมเพื่อแก้ไขปัญหาในระบบสถาบันการเงิน (กอง 3) และกองทุนรวมอสังหาริมทรัพย์และสิทธิเรียกร้อง (กอง 4) 
"กระทรวงการคลังเห็นว่ากองทุนรวมอสังหาฯ ไม่จำเป็นต้องได้รับการสนับสนุนเว้นภาษีทางอ้อมอีกต่อไป    เพราะการจัดเก็บภาษีขาดความเป็นกลางและปัญหาจากวิกฤตเศรษฐกิจปี 2540 ได้รับการแก้ไขลุล่วงแล้ว"
ขณะที่กระทรวงการคลังและสำนักงานคณะกรรมการกำกับหลักทรัพย์และตลาดหลักทรัพย์ (กลต.) มีนโยบายสนับสนุนให้กอง 1 แปลงสภาพเป็นธุรกิจอสังหาริมทรัพย์ในรูปแบบบริษัทหรือห้างหุ้นส่วนนิติบุคคล หรือกอง REIT ตามแผนพัฒนาตลาดทุนไทย แม้ว่ากอง REIT จะมีภาระภาษีทางอ้อม แต่มีขอบเขตการลงทุนที่กว้างขวางกว่าการแปลงสภาพกอง 1 เป็น REIT จะเกิดประโยชน์กับการลงทุนในอสังหาฯ มากกว่าภาษีทางอ้อม นอกจากนั้นกอง 2-4 ส่วนใหญ่ได้สิ้นสุดโครงการไปแล้ว